Kom die woord ‘baie’ al die tyd uit Duitsland? | Netwerk24
Kom die woord ‘baie’ al die tyd uit Duitsland?
Deur G. Olwagen, Pinelands 04 Oktober 2017 00:01
Kom die woord “baie” dalk uit Duitsland en nie die Ooste, soos algemeen aanvaar is nie?
Die ou opvatting dat Afrikaans sy baie gebruikte woord ‘‘baie’’ uit Maleis kry, verdien lankal ’n herkyk in die een of ander goed gepubliseerde wetenskaplike studie.
In die jare negentig het ek ná ’n besoek aan Nedersakse agtergekom dat daar in Platduits die woord ‘‘bannig’’ is wat presies dieselfde beteken.
Is dit ’n vervorming van ‘‘menig’’ (Hoogduits ‘‘manch’’, Engels ‘‘many’’) waar die “m” in ’n “b” verander het?
Talle VOC-amptenare het uit Noord-Duitsland na die Kaap gekom.
En pas ontdek ek nou dat Eva-Margarete Jenny Siegling alreeds in 1957 vir ’n doktersverhandeling in Duits (aan die Universiteit van die Witwatersrand) die verwantskap tussen Afrikaans en die Nederduitse dialekte in Noord-Duitsland bestudeer het.
In die tesis staan, byvoorbeeld: “Afrikaans: Al baie op sy kerfstok hê. Platduits: All bannig up sin Kerfstock hebben.”
Dit lyk egter of daar taalwetenskaplik volhard is met die beweerde Maleise herkoms van die woord.
Om bepaalde politieke redes, wat ek nie begryp nie? Of uit onkunde?
Of kon twee eenderse woorde “bannig” en “banja(k)”” wat presies dieselfde ding beteken, uit twee totaal verskillende wêrelddele saamgewerk het om ons ‘‘baie’’ te wees?
Hoekom klink dit nou vir my so baie onwaarskynlik?